Stromová 1,  813 30 Bratislava 1
      sekcia financovania regionálneho školstva

		
 
Všetkým školám a štátnym školským zariadeniam v SR

Váš list číslo/zo dňa	Naše číslo	Vybavuje/linka	Bratislava
                                     	2022/-A2310	Ing. Masárová/258	17.10.2022	

Vec:  Usmernenie k dofinancovaniu energií v roku 2022 

Vážená pani riaditeľka, vážený pán riaditeľ,

v súvislosti s navyšovaním cien energií v roku 2022 uskutočnilo Ministerstvo školstva, vedy, výskumu a športu SR (ďalej len „ministerstvo“) dve etapy zberu údajov o čerpaní a očakávanej potrebe normatívnych finančných prostriedkov (ďalej len „FP“) na energie v roku 2022. 

Prvá etapa sa realizovala počas mesiacov január a február, kedy sme zisťovali  skutočnosť čerpania FP na energie (špeciálne na plyn a elektrinu) za rok 2021 a očakávanú skutočnosť čerpania FP na energie na rok 2022. Z tohto zberu vyplynulo, že v porovnaní s rokom 2021 stúpli náklady na energie o viac ako 36 miliónov eur. Na základe toho požiadalo ministerstvo Ministerstvo financií Slovenskej republiky (ďalej len „MF SR“) o navýšenie rozpočtu o uvedenú sumu.

V druhej etape počas prázdnin sme zisťovali konkrétne požiadavky zriaďovateľov škôl, ktorí vstúpili do dohodovacieho konania podľa § 8c ods. 1 písm. a) zákona 
č. 597/2003 Z. z. o financovaní základných škôl, stredných škôl a školských zariadení a požadovali FP na pokrytie výrazného nárastu cien energií. Celkové požiadavky zriaďovateľov škôl, ktorí vstúpili do dohodovacieho konania predstavovali viac ako 42 miliónov eur.

V mesiaci september poskytlo MF SR finančné prostriedky na dofinancovanie nákladov na energie v celkovej výške 30 miliónov eur. 

Vzhľadom k tomu, že neboli vykryté všetky požiadavky a tiež s ohľadom na skutočnosť, že sa ozývajú viaceré školy, že situácia sa mení a nebudú mať dostatok finančných zdrojov na úhradu energií do konca kalendárneho roka, prebehli viaceré rokovania s MF SR, ktoré je naklonené situáciu riešiť, ale potrebuje vidieť konkrétnejšie údaje o spotrebe energií za jednotlivé školy, ktoré bude potrebné ešte v roku 2022 dofinancovať.

Na základe uvedeného sme v spolupráci s MF SR navrhli elektronický formulár „Žiadosť školy na dofinancovanie normatívnych finančných prostriedkov na rok 2022“, ktorý bude sprístupnený na webovom sídle ministerstva v časti „NAJHĽADANEJŠIE“ a prostredníctvom ktorého budú môcť školy, ktoré do konca kalendárneho roka 2022 nemajú dostatok prostriedkov na úhradu energií, požiadať o dofinancovanie normatívnych FP. 

Elektronický formulár budú môcť školy vyplniť od 20.10.2022 do 27.10.2022  !!!

Upozorňujeme, že údaje sa budú zbierať  len na najvyššej úrovni (teda za kmeňovú školu, na ktorej sa vedie účtovníctvo).  

Ďalej upozorňujeme, že:
a)	 školy v zriaďovateľskej pôsobnosti obcí, VUC, cirkevných a súkromných zriaďovateľov vypĺňajú do formulára údaje za prenesený výkon (teda bez ŠKD, MŠ, CVČ, ŠJ, ... ), 
b)	školy a školské zariadenia v zriaďovateľskej pôsobnosti RÚŠS vypĺňajú vo formulári náklady na energie spoločne za všetky svoje súčasti.

Vo formulári školy uvedú ročnú spotrebu a celkovú cenu s DPH vrátane distribučných poplatkov za roky 2019, 2020, 2021 za jednotlivé druhy energie (plyn, elektrina,...) -  podpoložka 632001 ekonomickej klasifikácie. Údaje musia byť zhodné s údajmi uvedenými v ročnej účtovnej závierke.  Za rok 2022 budú tieto údaje uvedené zvlášť za mesiace 1-9 –skutočnosť ( tieto údaje tiež musia byť zhodné s údajmi v účtovníctve) a za mesiace 10-12 – očakávaná skutočnosť 2022. 

Upozorňujeme, že všetky údaje je potrebné vyplniť aj v prípade, že sa školy netýkajú. Napr. ak škola vykuruje plynom, potom v riadku „para, tepelná energia, palivá na vykurovanie“  zadá nuly.
Ďalej je vo  formulári  potrebné vyplniť údaje: 
-	upravený rozpočet na podpoložke 632001 ekonomickej klasifikácie k 30.9.2022, ktorý musí byť zhodný s údajmi z účtovníctva, 
-	úprava z dohodovacieho konania na energie v októbri 2022 (Ak škola dostala navýšené zdroje. Ak nedostala, uvedie nulu), 
-	požiadavka na dofinancovanie v dohodovacom konaní.

Upozorňujeme, že v prípade opráv formulára je potrebné formulár vyplniť opätovne korektne celý, lebo už zaslané údaje sa kompletne prepisujú novými údajmi.

Po vyplnení elektronického formulára je potrebné, aby štatutárny orgán (riaditeľ školy, zriaďovateľ)  výstup z elektronického formulára skontroloval, vytlačil, podpísal a obratom poslal na príslušný RÚŠS. Uvedené bude slúžiť ako podklad pre dohodovacie konanie.

Na základe takto získaných údajov z jednotlivých škôl ministerstvo predloží na MF SR žiadosť o vykonanie rozpočtového opatrenia na zvýšené ceny energií.  Po jeho vykonaní zo strany  MF SR budú FP na energie prostredníctvom RÚŠS pridelené jednotlivým zriaďovateľom škôl podľa § 8c ods. 1 písm. b) zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov. 

Tiež upozorňujeme, že v klasickom dohodovacom konaní, ktoré sa bude realizovať po úprave rozpočtu normatívnych FP na základe aktualizovaného počtu žiakov v septembri 2022 už nebudeme riešiť požiadavky škôl na energie. Preto je potrebné zberu požiadaviek o dofinancovanie energií venovať náležitú pozornosť a dodržať termín zberu. Ďakujeme za pochopenie.
Pri vypĺňaní formulára bude školám pomáhať riešiť vzniknuté problémy podporný tím zo zamestnancov ministerstva, ktorý bude zastihnuteľný na týchto kontaktoch: 
Telefonický Helpdesk: 0800 138 033; 
Mail: helpdesk@iedu.sk  

Podporný tím bude riešiť všetky podnety v poradí v akom prídu a bude sa snažiť odpovedať čo najrýchlejšie. Je potrebné, aby všetky požiadavky prišli cez vyššie uvedené kontakty,  aby bolo možné  pomoc efektívne riadiť a zabezpečiť rýchlu odpoveď.

S pozdravom

Ing. Jana Sládečková, PhD.	
      generálna riaditeľka